**HRADNÁ CESTA - POVESTI, LEGENDY A FEUDÁLNE OSOBNOSTI**

Región Biele Karpaty ako člen Euroregiónu Bílé-Biele Karpaty riešil v rámci programu Realizácie euroregionálnych aktivít na Ministerstve výstavby a regionálneho rozvoja SR v máji až decembri 2010 projekt „HRADNÁ CESTA – POVESTI, LEGENDY A FEUDÁLNE OSOBNOSTI“. Projekt bol podporený zo štátneho rozpočtu SR.

Cieľom projektu bolo posilnenie trvaloudržateľnej cezhraničnej spolupráce 13 partnerov v rámci produktu mäkkého turizmu – Hradná cesta s dôrazom na kultúrne dedičstvo na území oboch strán Euroregiónu Bílé – Biele Karpaty.

Nositeľom projektu bol Región Biele Karpaty. Českými partnermi boli Centrála cestovního ruchu Východní Moravy o.p.s., MAS Bojkovsko, RRA Bílé Karpaty o.p.s., Bojkovsko - sdružení měst a obcí, Mesto Brumov – Bylnice, Obec Komňa, Hotel Kopanice Žítková. Slovenskými partnermi sú MAS Beckov – Čachtice – Tematín, Mikroregión Inovec, Obec Trenčianska Turná, Obec Beckov, Obec Čachtice a Združenie na záchranu hradu Tematín.

Počas realizácie tohto projektu sa zozberali textové, elektronické a fotografické dáta k problematike, ktoré sa použili k vydaniu tlačených a elektronických publikácií. V jazyku slovenskom (českom), nemeckom a anglickom boli vydané publikácie z edície TIP NA VÝLET venované hradom Čachtice, Beckov, Tematín, Brumov a Feudálnym osobnostiam spojeným s týmito hradmi. Ďalej v rámci tejto edície boli vydaní sprievodcovia Kam z Brumova, Kam z Trenčianskej Turnej, Kam z hotela Kopanice, ktoré ponúkajú vždy 7 výletov z príslušnej lokality. Pilotne sa tak spracoval vzor publikácie venovaný obciam, podnikateľovi i lokalite. V rámci projektu sa spracoval voľne šíriteľný webovský sprievodca zameraný na tipy na výlety k hradom, zámkom a zaujímavým pamiatkam v regióne. Má formát pdf a je voľne stiahnuteľný na www.erbbk.sk. V cezhraničnej oblasti boli vytvorené  imidžové turistické miesta, na slovenskej strane pod názvom „Poludníky“ v lokalitách – Hradný v Parku miniatúr v obci Podolie a  Turniansky v Trenčianskej Turnej. V Českej republike sa pod názvom „Rozcestníky“ nachádzajú v týchto miestach – Komenského v obci Komňa, Žítkovský pri hoteli Kopanice v Žítkovej a Brumovský na hrade v Brumove- Bylnici. Na každom imidžovom mieste bolo osadených 8 obrázkových smeroviek, navigujúcich do 8 významných turistických cieľov. Projekt nadväzuje na aktivity z roku 2009, v rámci ktorého bolo označených prvých 100 lokalít prírodného a kultúrneho dedičstva na slovenskej a českej strane Euroregiónu. V roku 2010 bolo označených ďalších 100 významných turistických cieľov, z toho 60 na Slovensku a 40 v Českej republike.

Všetky aktivity realizovaného projektu podporili a prehĺbili dlhodobú spoluprácu partnerov na tvorbe trvaloudržateľných produktov mäkkého turizmu v rámci územia Euroregiónu.

***Mária Zuzaniaková, projektový manažér***